b"\n_START_ARTICLE_\nZastava Austrije\n_START_SECTION_\nPovijest\n_START_PARAGRAPH_\nSmatra se da je zastava Austrije, uz dansku zastavu, me\xc4\x91u najstarijim nacionalnim zastavama na svijetu._NEWLINE_Prema legendi, zastavu je izmislio vojvoda Leopold V. Austrijski (1157. \xe2\x80\x93 1194.) za vrijeme \xc5\xbeestoke bitke tijekom Kri\xc5\xbearskih ratova. Nakon bitke, njegova borbena odora bila je potpuno natopljena krvlju, ali kada je skinuo pojas, platno ispod njega bilo je \xc4\x8disto. Pod dojmom ovog prizora usvojio je boje i raspored za svoju zastavu._NEWLINE_Zastavu je zapravo u 13. stolje\xc4\x87u oblikovao vojvoda Fridrik II. Austrijski (1210. \xe2\x80\x93 1246.; poznat kao 'Fridrik Svadljivi'), posljednji iz dinastije Babenberg. Htio je ve\xc4\x87i stupanj neovisnosti od Svetog Rimskog Carstva pa je napravio novi grb: crveno polje sa srebrnom vrpcom. Najstariji prikaz nove zastave nalazi se na pe\xc4\x8datu koji se \xc4\x8duva u samostanu Lilienfeld (Donja Austrija), s datumom 30. studenoga 1230.."